Bôrdienghuis kry nuwe bestuur | Netwerk24
Bôrdienghuis kry nuwe bestuur
Deur Liezl Davids 18 September 2020 06:00
Banna Spanner en Alma Nel is die nuwe bestuurders van die Bôrdienghuis-teater by die Breytenbach-sentrum in Wellington.
Die Bôrdienghuis-teater in Wellington het onlangs nuwe bestuurders gekry.
Alma Nel en Banna Spanner, wat reeds ses jaar in Wellington woon, vertel dat hulle die bestuur van die Bôrdienghuis-teater in Augustus oorgeneem het.
Die teater is op dieselfde perseel as die Breytenbach-sentrum wat deur die Breytenbach-trust besit en bestuur word.
Hulle vertel dat die sentrum en die teater in simbiose met mekaar werk om die waardes van die Breytenbach-trust met betrekking tot kultuur en kuns in die gemeenskap te bevorder.
Alma is aktief in die teaterwêreld as skrywer, regisseur en mentor vir leerders en studente betrokke. Sy tree ook gereeld op as beoordelaar by toneelspel-kompetisies. Verder was sy en Banna 'n paar jaar by Bergrivier Sêkondere Skool se tienertoneel betrokke. Sy vertel onder haar leiding het die skool groot sukses behaal op nasionale vlak van die ATKV-tienertoneelkompetisie.
Die twee vertel dat die Breytenbach-sentrum hulle ook na aan die hart lê aangesien hulle ses jaar gelede mekaar daar ontmoet het toe hulle 'n skryfskool van die bekende skrywer Rachell Greeff daar bygewoon het. "Die liefde het geblom en die res is geskiedenis," vertel hulle.
Alma bedryf ook die Alma Nel-drama-ateljee sedert 2016 uit die Bôrdienghuis-teater en is dus vertroud met die perseel.
"Toe die bedryf van die teater 'n opsie word, was dit dus nie 'n totale skoot in die donker om die potensiaal van die projek raak te sien en daarop in te koop nie.
"Ons sien uit daarna om die teater te vestig as plek van vermaak, terwyl ons kunstenaars ondersteun en blootstel aan nuwe gehore. Ons sien ook uit daarna om ons gehore aan nuwe ervarings bloot te stel, wat nie noodwendig in die verlede in Wellington beskikbaar was nie."
Hulle vertel dat die grootste uitdaging sover was om hul drome met die teater te versoen en die praktiese uitvoerbaarheid daarvan. "Hoewel ons albei voorheen saam en apart aan verskeie projekte gewerk het, is dit vir ons albei 'n eerste om 'n teater/restaurant te bestuur. Gelukkig het ons vriende met ervaring daarvan en ons het na alle raad en insigte geluister."
Die paartjie meen hulle wil gehore, kunstenaars en die gemeenskap deel maak van hul reis en van die teater 'n plek maak waarop Wellington trots kan wees.
Inwoners kan uitsien na 'n verskeidenheid van ervarings wat insluit musiek, teater, skouspel en woordkuns in 'n ontspanne maar gekunstelde atmosfeer.
"Ons sien ook uit om plaaslike onontdekte talent die geleentheid te gee om voor gehore op te tree. Hulle is welkom om ons te kontak."